Regionsudvalgets udtalelse om:

- "Mod et større Europa: strategipapir og rapport fra Europa-Kommissionen om de enkelte ansøgerlandes fremskridt i retning mod tiltrædelse" samt,

- "Rapport til Rådet fra Kommissionen - information om EU's udvidelse"

(2003/C 128/10)

REGIONSUDVALGET HAR -

under henvisning til "Mod et større Europa: strategipapir og rapport fra Europa-Kommissionen om de enkelte ansøgerlandes fremskridt i retning mod tiltrædelse" (KOM(2002) 700 endelig),

under henvisning til Kommissionens regelmæssig beretning 2002 om Bulgariens fremskridt mod medlemskab (SEK(2002) 1400),

under henvisning til Kommissionens regelmæssig beretning 2002 om Cyperns fremskridt mod medlemskab (SEK(2002) 1401),

under henvisning til Kommissionens regelmæssig beretning 2002 om Tjekkiets fremskridt mod medlemskab (SEK(2002) 1402),

under henvisning til Kommissionens regelmæssig beretning 2002 om Estlands fremskridt mod medlemskab (SEK(2002) 1403),

under henvisning til Kommissionens regelmæssig beretning 2002 om Ungarns fremskridt mod medlemskab (SEK(2002) 1404),

under henvisning til Kommissionens regelmæssig beretning 2002 om Letlands fremskridt mod medlemskab (SEK(2002) 1405),

under henvisning til Kommissionens regelmæssig beretning 2002 om Litauens fremskridt mod medlemskab (SEK(2002) 1406),

under henvisning til Kommissionens regelmæssig beretning 2002 om Maltas fremskridt mod medlemskab (SEK(2002) 1407),

under henvisning til Kommissionens regelmæssig beretning 2002 om Polens fremskridt mod medlemskab (SEK(2002) 1408),

under henvisning til Kommissionens regelmæssig beretning 2002 om Rumæniens fremskridt mod medlemskab (SEK(2002) 1409),

under henvisning til Kommissionens regelmæssig beretning 2002 om Slovakiets fremskridt mod medlemskab (SEK(2002) 1410),

under henvisning til Kommissionens regelmæssig beretning 2002 om Sloveniens fremskridt mod medlemskab (SEK(2002) 1411),

under henvisning til Kommissionens regelmæssig beretning 2002 om Tyrkiets fremskridt mod medlemskab (SEK(2002) 1412),

under henvisning til "Rapport til Rådet fra Kommissionen - information om EU's udvidelse" (KOM(2002) 281 endelig),

under henvisning til præsidiets beslutning af 9. oktober 2002 om i henhold til EF-traktatens artikel 265, stk. 5, at henvise udarbejdelsen af en initiativudtalelse til Underudvalget for Forbindelser Udadtil,

under henvisning til Regionsudvalgets udtalelse af 11. marts 1999 "Eurotraining for lokale og regionale myndigheder i EU" (CdR 404/98 fin)(1),

under henvisning til Regionsudvalgets udtalelse af 16. maj 2002 om "Meddelelse fra Kommissionen - Informationsnote af 30. januar 2002: En fælles finansiel ramme 2004-2006 for tiltrædelsesforhandlingerne" (CdR 71/2002 fin)(2),

under henvisning til forslag til Regionsudvalgets udtalelse om "Meddelelse fra Kommissionen om handlingsplaner til forbedring af administrationens og retsvæsenets kapacitet og overvågning af de tilsagn, som de forhandlende lande har afgivet under tiltrædelsesforhandlingerne" (CdR 244/2002 fin)(3),

under henvisning til Regionsudvalgets resolution af 17. november 1999 om "Den igangværende udvidelse af EU" (CdR 424/1999 fin),(4)

under henvisning til forslag til Regionsudvalgets udtalelse (CdR 325/2002 rev.), som blev vedtaget den 29. november 2002 af Underudvalget for Forbindelser Udadtil (Ordfører: Helene Lund, byrådsmedlem, Farum Kommune (DK, PSE)),

og ud fra følgende betragtninger

Regionsudvalget understreger sin tilslutning til den igangværende udvidelse af EU. Det betragter denne proces som en investering i fred, politisk stabilitet, social samhørighed og velstand for borgerne i Europa;

den forestående EU-udvidelsesrunde repræsenterer en udfordring, der vil forme kommende generationers Europa og påvirke debatten om EU's udformning og struktur;

de lokale og regionale myndigheder implementerer en stor del af EU's lovgivning og vil derfor have en central rolle at spille for udvidelsens succes;

EU's grundlæggende principper, såsom princippet om at træffe beslutningerne så tæt på borgerne som muligt (EU-traktatens artikel 1), nærhedsprincippet og proportionalitetsprincippet (EF-traktatens artikel 5; protokol knyttet som bilag til Amsterdam-traktaten om anvendelse af nærhedsprincippet og proportionalitetsprincippet) vedrører i første række forholdet mellem Unionen og medlemsstaterne. I praksis er principperne dog også relevante for den nationale beslutningstagning og for EU-rettens indarbejdelse i medlemsstaternes lovgivning på nationalt, regionalt og lokalt plan og dens implementering på disse niveauer;

disse principper må derfor også være ledende i tiltrædelsesforhandlingerne med ansøgerlandene. EU skal respektere den måde, hvorpå ansøgerlandene organiserer sig internt, men samtidig sikre, at EU-retten i de fremtidige medlemsstater implementeres så effektivt som muligt og tættest muligt på borgerne -

på den 48. plenarforsamling den 12. og 13. februar 2003 (mødet den 13. februar) enstemmigt vedtaget følgende udtalelse.

1. Regionsudvalgets holdning

Regionsudvalget

1.1. glæder sig over afslutningen af forhandlingerne med de første ti kandidatlande på Det Europæiske Råds møde i København den 12. og 13. december 2002 med henblik på underskrivelse af tiltrædelsestraktaten i Athen den 16. april 2003;

1.2. noterer sig med tilfredshed, at Det Europæiske Råd tilsluttede sig Kommissionens vurdering om, at Cypern, Tjekkiet, Estland, Ungarn, Letland, Litauen, Malta, Polen, Slovakiet og Slovenien alle har stabile institutioner, der sikrer demokrati, retsstat, menneskerettigheder og respekt for og beskyttelse af mindretal, og at landene dermed lever op til de politiske betingelser for medlemskab af EU;

1.3. noterer sig med tilfredshed, at Det Europæiske Råd tilsluttede sig Kommissionens vurdering om, at de ti kandidatlande alle vil være i stand til at påtage sig de forpligtelser, der følger af et medlemskab, herunder acceptere målet om en politisk, økonomisk og monetær union, samt have en fungerende markedsøkonomi, som vil kunne klare konkurrencepresset og markedskræfterne inden for Den Europæiske Union i 2004, og at landene dermed lever op til de økonomiske kriterier;

1.4. bifalder, at Det Europæiske Råd, i henhold til anbefalingerne i Kommissionens strategi for udvidelsen, besluttede at øge førtiltrædelsesstøtten til Bulgarien og Rumænien med henblik på, at nævnte lande kan opnå fuldt medlemskab af EU i 2007;

1.5. støtter, at Det Europæiske Råd, i henhold til anbefalingerne i Kommissionens strategi for udvidelsen, besluttede, at der efter underskrivelse af tiltrædelsestraktaten fortsat skal følges op på forpligtigelserne fra det forudgående forhandlingsforløb ved hjælp af løbende overvågning;

1.6. noterer sig, at kapacitetsopbygning er den absolut største udfordring for kandidatlandene, og glæder sig i den henseende over, at Det Europæiske Råd, i henhold til anbefalingerne i Kommissionens strategi for udvidelsen, besluttede at iværksætte en særlig overgangsordning med henblik på at forbedre administrationens og retsvæsenets kapacitet i kandidatlandene;

1.7. støtter Kommissionens forslag om, når tiltrædelsestraktaten er underskrevet, at integrere tiltrædelseslandenes repræsentanter i den europæiske beslutningsproces og de europæiske institutionernes arbejde som observatører indtil den endelige tiltræden i 2004. Regionsudvalget vil i den henseende træffe de nødvendige beslutninger, for at tiltrædelseslandenes lokale og regionale repræsentanter kan indgå i Regionsudvalgets arbejde som observatører indtil det endelige medlemskab i 2004;

1.8. glæder sig over, at EU og medlemsstaterne i henseende til særligt vanskelige kapitler i de afsluttende forhandlinger har levet op til deres ansvar ved at vise solidaritet og forståelse for kandidatlandene, som ud over deres arbejde med at opfylde tiltrædelsesbetingelserne har stået med store økonomiske og sociale problemer. Solidaritet er afgørende for, at udvidelsen kan krones med held.

Specifikt for lokale og regionale myndigheder

Regionsudvalget

1.9. konstaterer, at de lokale og regionale myndigheder i kandidatlandene arbejder engageret og kompetent med den praktiske gennemførelse af de dele af EU's acquis, der afstedkommer en omlægning eller udbygning af de lokale og regionale myndigheders opgavevaretagelse såvel som de politiske beslutningsprocedurer i kandidatlandene;

1.10. konstaterer, at forvaltningen af EU-lovgivningen ikke kun stiller store administrative og uddannelsesmæssige krav til de lokale og regionale myndigheder i kandidatlandene, men også til de lokale og regionale enheder i EU-medlemslandene;

1.11. er tilfreds med den store interesse, der kommer til udtryk ved, at kandidatlandenes lokale og regionale myndigheder meget bevidst og målrettet søger information og viden om EU-medlemskabets betydning for de lokale og regionale myndigheders hverdag;

1.12. ser med glæde på de mange succesfulde samarbejdsprojekter, der gennemføres i samarbejde mellem lokale og regionale myndigheder, især på tværs af grænserne mellem EU-lande og kandidatlande. Disse projekter bidrager frugtbart til europæisk samhørighed;

1.13. anbefaler, at man styrker erfaringsudvekslingen og foranstaltninger til støtte for virksomhedsetableringer uden for primærsektoren,

1.14. udtrykker glæde over den store villighed og interesse, der vises fra lokale og regionale myndigheder i de nuværende medlemslande for at dele erfaringer med lokale og regionale myndigheder i tiltrædelseslandene. Bl.a. erfaringer om EU-medlemskabet og dets indflydelse på de lokale og regionale myndigheder;

1.15. lægger vægt på, at de gode resultater der er opnået med de regionalpolitiske førtiltrædelsesmidler, ISPA, SAPARD og PHARE, fortsættes og fastholdes med de kommende medlemslandes overgang til strukturfondene.

2. Dialog med borgerne om EU's udvidelse

Regionsudvalget

2.1. er enig med Kommissionen i, at den offentlige opinion i Unionen og kandidatlandene kommer til at spille en afgørende rolle i den afsluttende fase af tiltrædelsesforhandlingerne samt i forbindelse med de folkeafstemninger, der vil blive afholdt i de fleste kandidatlande. I den forbindelse er der behov for endnu mere målrettet information om baggrunden for, udviklingen i og status for udvidelsesprocessen - både til den brede offentlighed og til specifikke målgrupper;

2.2. noterer sig, at der er et reelt behov for at øge tilslutningen til udvidelsen i de europæiske befolkninger. I såvel kandidatlandene som de nuværende medlemsstater føler borgerne sig ikke tilstrækkeligt orienteret, hvilket i flere lande har givet sig udslag i, at borgerne betragter udvidelsen med stor usikkerhed;

2.3. glæder sig derfor over Europa-Kommissionens bestræbelser på at fremlægge en længerevarende og sammenhængende kommunikationsstrategi om udvidelsen med henblik på at holde Unionens og kandidatlandenes borgere informeret, garantere deres deltagelse i, og vinde deres støtte til udvidelsesprocessen;

2.4. henstiller til, at de lokale og regionale myndigheder i de nuværende medlemslande gives større muligheder for at yde en indsats til fremme af deres befolkningers kendskab til de kommende medlemslande af EU. Samarbejde mellem lokale og regionale myndigheder i EU-lande og kandidatlande er et vigtigt instrument til fremme af den mellemfolkelige forståelse;

2.5. er enig med Kommissionen i, at en vellykket kommunikationsstrategi ikke blot involverer kommunikation fra det statslige niveau i kandidatlande, medlemsstater og EU-institutionerne, men også en åben diskussion, der inddrager alle samfundsniveauer og grupperinger i civilsamfundet - Regionale og lokale myndigheder, NGO'er, erhvervslivet, landbrugere, fagforeninger etc.;

2.6. understreger i den forbindelse, at de regionale og lokale myndigheder indtager en særlig rolle som det politiske og administrative niveau, der er i direkte kontakt med borgerne og derfor har de bedste forudsætninger for at fremme den ønskede dialog med borgerne og forklare udvidelsesprocessens konsekvenser på regionalt og lokalt plan;

2.7. tilføjer hertil, at lokale og regionale myndigheder i praksis fungerer som en god demokratisk læreplads for borgerne og dermed er et vigtigt element til sikring og konsolidering af de velfungerende demokratier både i de nuværende og kommende medlemsstater;

2.8. opfordrer det statslige niveau i kandidat- og medlemslande til at inddrage de lokale og regionale myndigheder i forbindelse med gennemførelse af kommunikationsstrategien for udvidelse og opfordrer endvidere Kommissionen, der indtager en unik rolle i førtiltrædelsesforberedelserne, til at støtte samarbejde med alle egnede niveauer i kandidatlande og medlemsstater.

3. Forbedring af administrationens og retsvæsenets kapacitet i forbindelse med udvidelsen

Regionsudvalget

3.1. konstaterer, at det vigtigste indsatsområde i forbindelse med EU-optagelse for samtlige kandidatlande er forbedring af administrationens og retsvæsenets kapacitet;

3.2. konstaterer, at medlemsstaterne har det fulde ansvar overfor EU for gennemførelsen af EU-lovgivning, men at disse opgaver i flere medlemsstater er delt mellem staten og de lokale og regionale myndigheder, og anfører, at den effektive implementering af acquis'et ikke kan gennemføres uden deltagelse af de lokale og regionale myndigheder;

3.3. anerkender, at der er store forskelle på de regionale og lokale kompetencer i såvel medlemsstaterne som kandidatlandene, men understreger, at en stor del af ansvaret for implementeringen af EU-lovgivningen kan forventes placeret hos de lokale og regionale myndigheder i kandidatlandene;

3.4. noterer sig, at der er behov for at styrke de lokale myndigheders kapacitetsopbygning i forhold til at administrere, overvåge og håndhæve EU's regelsæt på områder, der i varierende omfang administreres på lokalt og regionalt niveau, eller på områder hvor de regionale og lokale myndigheder forventes at understøtte og indgå i den statslige indsats. Det drejer sig især om Fællesskabets regional- og strukturpolitik, miljøpolitik, landbrugspolitik; social- og beskæftigelsespolitik, offentlige indkøb, udbudspolitik, samt IT-strategier og værktøjer - områder der er en udfordring også for de lokale og regionale myndigheder i de nuværende medlemslande;

3.5. finder det belejligt at fremhæve, at de regionale og lokale myndigheder i kandidatlandene under hensyntagen til deres respektive beføjelser og roller bør inddrages i ansvaret fra den første fase af programmeringen og anvendelsen af strukturfondene;

3.6. noterer sig, at der for de lokale og regionale myndigheders vedkommende er behov for at styrke opbygningen af økonomi-, overvågnings-, og afrapporteringsredskaberne på de områder, hvor de lokale og regionale myndigheders bidrag er en forudsætning for den samlede nationale indsats;

3.7. påpeger, at der i mange kandidatlande er behov for øget opmærksomhed på og kortlægning af, hvilke dele af EU's acquis der praktisk gennemføres af de lokale og regionale myndigheder, samt hvilke dele der får mere direkte eller indirekte indflydelse på det lokale og regionale selvstyre og den politiske beslutningsproces. Denne kortlægning vil være forskellig i de enkelte kandidatlande afhængigt af deres opgavefordeling og hidtidige proces i forhold til implementering af acquis'et;

3.8. noterer sig, at der for en række af kandidatlandenes vedkommende er behov for en betydelig styrkelse af den administrative og juridiske kapacitet på områder, der dels må forventes administreret på lokalt og regionalt niveau, dels vil være af afgørende betydning for velfærden og udviklingen i kommuner og regioner i kandidatlandene;

3.9. bifalder i den henseende Kommissionens forslag om at iværksætte en særlig overgangsordning med henblik på at sikre, at administrationens og retsvæsenets kapacitet forbedres i en sådan grad, at Fællesskabets regelværk kan iværksættes og håndhæves, når kandidatlandene optages;

3.10. anerkender Kommissionens handlingsplaner til styrkelse af kandidatlandenes administration og retsvæsen og den indsats der ydes med henblik på institutionsopbygning som led i PHARE-programmet siden begyndelsen af 90'erne;

3.11. mener dog, at de regionale og lokale myndigheders betydning for udvidelsesprocessen bør vægtes tungere og indgå mere markant i forhold til den bistand, der ydes i forbindelse med at forbedre den administrative og juridiske kapacitet i kandidatlandene;

3.12. understreger, at forbedringen af den lokale og regionale administrative kapacitet er en langsigtet proces, der kræver samarbejde mellem Kommissionen og kandidatlandenes statslige niveau og de regionale og lokale myndigheder i form information, konsultation, feed back og skræddersyede uddannelsesprogrammer.

4. Regionsudvalgets konkrete anbefalinger

Regionsudvalget

4.1. opfordrer til tæt dialog og samarbejde mellem de offentlige myndigheder på alle niveauer i kandidatlandene i forbindelse med gennemførelse af EU-medlemskabet;

4.2. foreslår, at der i kandidatlandene etableres en institutionaliseret procedure for inddragelse af lokale og regionale myndigheder i forberedelsen af gennemførelse af EU's acquis på de politikområder, hvor den praktiske gennemførelse er afhængig af de lokale og regionale myndigheder;

4.3. anbefaler, at samarbejdet mellem centrale/statslige institutioner og de lokale og regionale myndigheder foregår på et ligeværdigt grundlag. Konkret kunne samarbejdet formidles gennem nationale foreninger for lokale og regionale myndigheder;

4.4. henleder opmærksomheden på de positive erfaringer fra mange EU-medlemslande, hvor lokale og regionale myndigheder inddrages i beslutningsprocesserne i forbindelse med praktisk implementering af EU's acquis, ligesom en tidlig inddragelse af lokale og regionale myndigheder i den nationale EU-beslutningsproces er med til at legitimere EU-samarbejdet blandt borgerne. Ydermere viser den gensidige indflydelse og læring sig at være en fordel, fordi der etableres en fælles forståelse af mål og retning for implementeringen af de enkelte dele af EU's acquis;

4.5. understreger, at et forpligtende samarbejde erfaringsmæssigt sikrer den mest hensigtsmæssige implementering af EU-lovgivningen. De lokale, regionale og centrale myndigheder kan indenfor deres respektive kompetenceområder bidrage med praktisk erfaring fra det daglige arbejde med opgaveløsningen og lovgivningskompetence;

4.6. lægger stor vægt på, at de lokale og regionale myndigheder i kandidatlandene bør have de nødvendige ressourcer til rådighed for gennemførelse af EU's acquis. Principielt bør der udføres omkostningsberegninger, når opgaver overføres til de lokale og regionale myndigheder for at sikre at ansvar og finansiering går hånd i hånd;

4.7. anbefaler, at de lokale og regionale myndigheder i kandidatlandene får øget adgang til erfaringsudveksling og assistance med hensyn til, hvordan den praktiske gennemførelse af EU's acquis varetages på lokalt og regionalt niveau. Der er i kandidatlandene behov for meget specifik og konkret erfaring på specialiserede områder, eftersom den generelle viden om EU i vidt omfang allerede er til stede og tilgængelig i landene;

4.8. understreger, at samarbejde mellem lokale og regionale myndigheder ikke indskrænker sig til erfaringsoverførsel fra de nuværende EU-lande til kandidatlandene, men at de lokale og regionale myndigheder i kandidatlandene i deres bestræbelser på at leve op til acquis'et har høstet erfaringer, der bør komme de lokale og regionale niveauer i EU-landene og andre kandidatlande til gode;

4.9. glæder sig i den anledning over, at Europa-Parlamentet i sin betænkning om udvidelsesforhandlingerne understreger, at det regionale samarbejde mellem kandidatlandene er af største betydning. Regionsudvalget støtter Parlamentets opfordring til Kommissionen om at træffe yderligere foranstaltninger for at fremme udviklingen af regionalt samarbejde mellem tiltrædelseslandene og tilvejebringe de fornødne finansielle bevillinger hertil;

4.10. henleder opmærksomheden på de gode erfaringer, der er draget af de mange venskabsbyudvekslinger, lokale og regionale partnerskaber og samarbejde, der foregår i dag. Udvekslingerne giver, for relativt begrænsede økonomiske midler, mange EU-borgere en enestående indsigt i hverdagen hos befolkningen i kandidatlandene, hvad enten det drejer sig om skoleklasser, lokalt foreningsliv, politikere lokalt og regionalt, ansatte i lokale og regionale administrationer, sundhedspersonale, plejepersonale og mange andre. Det er derfor vigtigt at ajourføre, fremme og forenkle de administrative procedurer samt at sørge for gennemførelsesforanstaltninger, der fortsætter også efter kandidatlandenes optagelse i EU;

4.11. glæder sig over EBRD's deltagelse i udviklingen af kandidatlandene og anmoder om større engagement i regionale og lokale projekter gennem investering i projekter til forbedring af forsyningspligtvirksomheders drift for at opnå bedre tjenester til rimeligere priser;

4.12. anbefaler, at de eksisterende muligheder for tværregionalt og især grænseoverskridende samarbejde yderligere udvides, særligt for at styrke forbindelserne mellem lokale og regionale myndigheder over EU's kommende ydre grænser til eksempelvis Rusland og de tidligere sovjetrepublikker. Her har erfaringerne vist, at samarbejde der opstår lokalt og regionalt kan være lokomotiv for øget samarbejde mellem nabolandene og dermed styrket stabilitet i grænseområderne;

4.13. understreger, at der særligt i relation til de lokale og regionale myndigheder er stort behov for adgang til programmer og støttemuligheder, der er ubureaukratiske og let tilgængelige;

4.14. anbefaler, at processen udvides, så alle kandidatlande kan deltage i de forskellige EU-programmer;

4.15. anbefaler, at partnerskabsprincippet finder anvendelse gennem mulighed for decentral adgang til program- og støttemuligheder;

4.16. opfordrer til at styrke og støtte de netværk af træningsinstitutioner, der kan være forum for udveksling af erfaringer og deling af viden om EU acquis og dets indflydelse på lokale og regionale myndigheders hverdag;

4.17. anbefaler, at principperne fra Eurotraining(5) anvendes med henblik på hurtig iværksættelse af træning og erfaringsudveksling;

4.18. anbefaler, at der udvikles værktøjer til koordinering af de mange aktiviteter, der udbydes af de europæiske institutioner og lande, herunder EU og Regionsudvalget, Europarådet og Europarådets Kommunalkongres, CEMR, AER, Eurocities, EØSU, OECD, EUMC m.fl.. Derved optimeres ressourceudnyttelsen såvel som kvaliteten af indsatsen, idet allerede indhøstede erfaringer kan inddrages i nye aktiviteter. I den forbindelse opfordres Kommissionen til at organisere en praktisk arbejdsgruppe med repræsentanter fra de relevante institutioner, der kan stille forslag til, hvordan koordineringen iværksættes på en fleksibel og ubureaukratisk måde.

Bruxelles, den 13. februar 2003.

Albert Bore

Formand for

Regionsudvalget

(1) EFT C 198 af 14.7.1999, s. 68.

(2) EFT C 278 af 14.11.2002, s. 40.

(3) EUT C 73 af 26.3.2003, s. 20.

(4) EFT C 57 af 29.2.2000, s. 1.

(5) CdR 404/98 fin.